Geen borgtog vir ontvoerder wat hom as polisieman voordoen(Foto ter illustrasie: Ichigo121212/Pixabay) ’n 23-jarige man wat ’n 30-jarige vrou op 14 September ontvoer het nadat hy homself as ’n polisiebeampte voorgedoen het, is Dinsdag borgtog in die Atteridgeville-landdroshof in Gauteng geweier. Thabang Mokoena staan tereg op aanklag van ontvoering, roof met verswarende omstandighede, die besit van ’n gevaarlike wapen en afpersing. Mokoena en sy medepligtige, wie se naam nie bekend is nie, het die slagoffer vasgebind en vir ure aangehou terwyl hulle ŉ losprys van R500 000 by haar broer geëis het. Volgens Lumka Mahanjana, woordvoerder van die nasionale vervolgingsgesag in Gauteng, het Mokoena die slagoffer op die dag van die ontvoering genader kort nadat sy haar kind by ’n kleuterskool in Wespark, Pretoria-Wes, afgelaai het. “Die twee mans het ŉ Volkswagen Jetta bestuur en hulle as lede van die polisie se opsporingseenheid voorgedoen. Hulle het beweer dat ŉ Polo Vivo-voertuig, soortgelyk aan die slagoffer se motor, in verskeie rooftogte in die omgewing gebruik is. “Die slagoffer is meegedeel dat haar motor gevolglik na die Hartbeespoort-polisiestasie vir verifikasie geneem moet word, waarna een van die mans met haar motor weggery het terwyl sy aangesê is om die Volkswagen Jetta te klim.” Die slagoffer is egter kort daarna vasgebind en in die kattebak van die Jetta gestop. Haar ontvoerders het haar voertuig later in die Hartbeespoortdam gestort – wat op dieselfde dag deur polisiebeamptes gevind is. Die ontvoerders het verder R500 000 vir haar vrylating by haar broer, ŉ prokureur van Pretoria, geëis. Die polisie het inligting ontvang dat die slagoffer in Kgabalatsane in Noordwes aangehou word en haar kort daarna vasgebind in ŉ huis opgespoor. “Mokoena was by die polisie se aankoms op die toneel by die slagoffer en in besit van ŉ speelgoedgeweer.” Mokoena is borgtog geweier weens die ernstige aard van die oortredings en omdat nóg verdagtes na verwagting in hegtenis geneem sal word.